Борисов: Граничарите нито са за медали, нито са за оставка

Аутопсията на застреляния край Средец афганистанец показва, че куршумът, който го е покосил, е след рикошет в тавана на моста. Това съобщи д-р Галина Милева от отделение ”Съдебна медицина” в многопрофилната болница в Бургас в събота пред ”Фокус”.

Тя съобщи, че е присъствала на аутопсията, извършена от друг лекар. Милева каза още, че посланикът на Афганистан е пристигнал в Бургас и вероятно вече жертвата е разпозната.

Мъжът бе застрелян от граничен полицай на трийсетина километра от българо-турската граница в четвъртък вечерта, след като група от 54 мигранти незаконно преминали браздата в района на град Средец.

Именно рикошет при изстрел във въздуха в района на мост бе разпространената от МВР първоначална версия, основана на показанията на граничния полицай.

Борисов: Нито са за медали, нито са за оставка

Премиерът Бойко Борисов определи случилото се на границата като ”нелеп инцидент”.

"Просто нелепа нещастна случайност, никой не е искал да убие човек, така че нито са за медали, нито са за оставки, нито да продължава да се коментира по този начин инцидентът", каза премиерът пред журналисти в Доспат.

"Това са хора, които са си вършили работата в екстремна ситуация - многобройна група, в тъмната част на деня - компактна, рискова", коментира премиерът.

Според премиера отзвукът в Европа след инцидента е, че България е най-добре пазената граница.

"Мисля, че от Босфора до Брюксел, респектът към България, уважението и зачитането на нашето мнение беше явен", заяви министър-председателят.

Според него повече мерки за охрана на границата от сегашните не могат да се вземат.

"Нашата граница се пази най-добре от всички Шенгенски граници и това бе признато от висшите ръководители в Брюксел. Факт е, че мигрантите са засечени, че патрулът е задействан така, както трябва, просто 50 на трима е доста неравно", коментира Борисов, цитиран от БТА.

Той заяви, че трудно би класифицирал като бежанци хората от Афганистан.

"Ние имаме армия там, която да поддържа мира в Афганистан, така че между Сирия и Афганистан има разлика и то голяма", каза той.

Според него предприетите мерки за охрана на границата са достатъчни и допълнителни не са нужни.

Бъчварова: Трагичен инцидент, няма да има наказания

Вицепремиерът и вътрешен министър Румяна Бъчварова също защити действията на граничните полицаи и обяви, че няма да има наказания.

”Случаят с мигранта край Средец е трагичен инцидент и това не е нашата политика към бежанците", заяви Бъчварова на ГКПП - Капитан Андреево в петък вечерта.

Тя допълни, че страната ни няма политика на насилие срещу бежанците, но в тази ”изключително сложна ситуация служителите са действали изключително смело и рисково, с цел да спасят ситуацията".

”Нека не забравяме, че става въпрос за охраната на държавната ни граница. Нашата основна задача е да я пазим и в тази ситуация да си свършим работата. Това обаче е и повод да си дадем сметка колко сериозна е обстановката. Другата ни важна задача е да предотвратим нахлуването на други такива групи, които крият рискове за сигурността на страната и евентуално - за терористична заплаха. Тази група е с особен профил, близък до рисковия", каза още Бъчварова.

Тя заяви, че няма да иска оставки и да прави рокади в системата на защитата на границата.

Държавната агенция за национална сигурност (ДАНС) в събота разпитва чрез преводачи част от задържаните в четвъртък вечерта афганистанци под моста в местността "Рибарска среща" край Средец.

Междувременно в Средец, градът в които живее граничният полицай, произвел изстрела, започна подписка в негова защита. В ранния следобед пред парламента в София се събраха хора, организирали се във "Фейсбук", който също се обявиха в негова подкрепа.